作者:孟郊
標題:寒江吟
內容:冬至日光白，始知陰氣凝。寒江波浪凍，千里無平冰。飛鳥絕高羽，行人皆晏興。荻洲素浩渺，碕岸澌崚嶒。煙舟忽自阻，風帆不相乘。何況異形體，信任為股肱。涉江莫涉淩，得意須得朋。結交非賢良，誰免生愛憎。凍水有再浪，失飛有載騰。一言縱醜詞，萬響無善應。取鑒諒不遠，江水千萬層。何當春風吹，利涉吾道弘。